Агенцијата за заштита на правото на слободен пристап до информациите од јавен карактер, основа на член 109 став 1 и 2 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и согласно одредбите на Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од В. Б. од Прилеп, поднесена против Општина Прилеп, на 15.12.2023 година го донесе следното

**Р Е Ш Е Н И Е**

Жалбата од В. Б. од Прилеп, поднесена против Општина Прилеп, заведена во Агенцијата под бр.08-434 на 04.12.2023 година, **СЕ ОТФРЛА како недопуштена**.

**О Б Р А З Л О Ж Е Н И Е**

В. Б. од Прилеп, како што е наведено во Жалбата, на 28.11.2023 година поднел Барање за пристап до информации од јавен карактер до Општина Прилеп, со кое побарал по е-маил да му се достави електронски запис од следната информација:

„1. Барам да ми се достави записникот од извршен инспекциски надзор бр.ИП1 26-110 од 27.11.2023, цела документација од предметот и решението од инспекцискиот надзор кој го изврши инспектор Здравко Каранфилоски-Советник-Инспектор, Овластен градежен инспектор, Одделение за комунална, урбанистичка, градежна и сообраќајна инспекција, Сектор-Инспекторат во општина Прилеп на ден 27.11.2023, на улица Јонче Крстечанец бр 51 Прилеп ГП 506, направен врз основа на пријава за дивоградба на бетонски столб за телекомуникации сопственост на А.Д. Македонски Телеком кој е бесправен поставен во дворно место на ГП 506.“

Во врска со ова Барање, Имателот на информации на Барателот му доставил Известување бр.34-120/2 од 01.12.2023 година. Во Известувањето е наведено: „Постапувајќи по барањето службеното лице за посредување при остварување на правото на слободен пристап до информации од јавен карактер пристапи кон разгледување на барањето и при тоа се утврди дека вака поднесеното барање нe претставува барање за слободен пристап до информации од јавен карактер. Во конкретниот ваш случај во самото барање наведувате дека се работи за Ваша пријава до Сектор инспекторат за објект кој се наоѓа на вашето место на живеење....цитирам.....Пријавата и барањето за издавање за решение за отстранување на бетонскиот столб беше побарано од В.Б. како заинтересирана страна и сопственик на објекти или посебни делови од објекти... Во поднесеното Барање јасно станува станува збор дека мотивот на барателот да ја добие информацијата е од чисто личен карактер...“

Незадоволен од наведеното Известување, Барателот на информации на 04.12.2023 година поднесе Жалба до Агенцијата, заведена во архивата на Агенцијата под бр.08-434. Во Жалбата наведува: „..На ден 04.12.2023 г. наместо решение за одобрување или решение за одобрување на барањето добивме Известување бр.34-120/2 од 01.12.2023...“.

Агенцијата, со електронски допис од 05.12.2023 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

На 06.12.2023 година Имателот на информации по електронски пат до Агенцијата достави Одговор на жалба бр.34-120/4 од 05.12.2023 година, заведен во Агенцијата под бр.08-434, со кое ја известува Агенцијата дека останува на наводите на Известувањето доставено до Барателот на информации.

 Агенцијата за заштита на правото на слободен пристап до информации од јавен карактер ги разгледа сите расположливи списи и постапувајќи по наведената Жалба **истата ја отфрли како недопуштена** поради следното:

Агенцијата за заштита на правото на слободен пристап до информациите од јавен карактер, утврди дека Барањето на Барателот, поднесено до Општина Прилеп не претставува барање за пристап до информации од јавен карактер, туку е барање од личен интерес, односно барање од надлежност на Општина Прилеп.

Од списите во предметот, Агенцијата утврди дека во конкретниот случај Барателот на информации, неосновано повикувајќи се на Законот за слободен пристап до информации од јавен карактер, поднел барање за пристап до информации кои имаат личен карактер, до кој документ пристап имаат само страни кои докажуваат правен интерес, односно побарал документ изготвен од надлежност на Општина Прилеп, а кој подлежи на стандардна процедура за издавање.

Согласно член 26 од Законот за слободен пристап до информации од јавен карактер „Право на правна заштита во согласност со овој закон има барателот кој поднел барање за пристап до информација согласно членот 12 став (1) од овој закон“. Во конкретниот случај Барателот се обидел да добие информација од Имателот на информации, неосновано повикувајќи се на Законот за слободен пристап до информации од јавен карактер.

Согласно погоренаведеното, Агенцијата му укажува на жалителот, дека своите права и приватни (лични) интереси може и треба да ги остварува пред се согласно материјалните закони кои ја регулираат соодветната материја во предметите во кои тој се јавува како странка и правната заштита може да ја бара согласно тие закони.

 Согласно погоре наведеното, Агенцијата за заштита на правото на слободен пристап до информации од јавен карактер одлучи како во диспозитивот на ова Решение.

 Ова Решение е конечно во управната постапка и против истото не може да се поднесе жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

|  |  |  |
| --- | --- | --- |
|  |  | **Директор,****Пламенка Бојчева** |